**Prípadová štúdia**

**Liptovský Ján, 21. júla 2019, Seminár Verejná kontrola miestnej samosprávy**

# **Všetci sme Hajdáky**

## **Ako strhnúť verejnosť k aktívnejšej účasti na veciach verejných**

**KONTEXT:**

V stredne veľkom meste Hajdáky sa po dlhšom období pasívneho frflania miestnych obyvateľov na viaceré sporné rozhodnutia predstaviteľov samosprávy sformovala **občianska iniciatíva VŠETCI SME HAJDÁKY**. Momentálne v nej pôsobí asi 40 aktívnych občanov zo všetkých častí mesta, ktorým jeho osud nie je ľahostajný. Na zmenu zabehnutých, lenivých pomerov je to však málo a iniciatíva preto pripravuje kampaň, ktorou chce spoluobčanov zburcovať k aktívnejšej účasti na správe veci verejných.

Hajdáčania boli dosiaľ po tejto stránke laxní. Na rokovaniach zastupiteľstva sa zástupcovia verejnosti zúčastňujú len zriedka. Zo štatistík radnice vyplýva, že verejnosť nevyužíva ani zákonnú 10-dňovú lehotu a vlani si **neuplatnila pripomienku ani k jedinému z 5 Všeobecne záväzných nariadení**, ktoré samospráva prijímala. Nešlo pritom o banality, ale napríklad o pravidlá pre poskytovanie dotácií z rozpočtu mesta, pre otváracie hodiny prevádzok alebo pre nakladanie s mestskými bytmi.

Iba **jednu pripomienku** z radov verejnosti obdržalo mesto v zákonnej 10-dňovej lehote aj k **návrhu aktuálneho rozpočtu** a **dve k poslednej rozsiahlejšej úprave územného plánu mesta**, kde je lehota až 30-dňová. O všetkých spomínaných návrhoch bola pritom verejnosť v zmysle zákona vopred informovaná a boli jej k dispozícii aj na webovej stránke mesta.

Iniciatíva Všetci sme Hajdáky si stanovila za cieľ prebudenie spoluobčanov z letargie informačnou a aktivizačnou kampaňou, ktorá má v prvej fáze zahŕňať **KRÁTKE VIDEO** a **FACEBOOKOVÝ STATUS**. Zástupcovia iniciatívy sa dohodli, že vlastný návrh na video i status pripraví každá z jej štyroch frakcií (podľa štyroch mestských častí) a výsledné výstupy napokon vyberú všetci členovia iniciatívy hlasovaním. Víťazný status i video budú pripravené pre nasadenie do **verejnej kampane s cieľom motivovať čo najviac spoluobčanov k zapájaniu sa do veci verejných**.

**ZADANIE:**

Účastníci sa rozdelia do **štyroch skupín** (1. Mestská časť Západ, 2. MČ Východ, 3. MČ Sever, 4. MČ Juh). V skupinách pripravia krátke **VIDEO (OPTIMÁLNE NIE DLHŠIE AKO 2 MINÚTY)** a krátky **STATUS (OPTIMÁLNE NIE DLHŠÍ AKO 8 VIET)** s cieľom zaujať a motivovať spoluobčanov k väčšiemu zapájaniu sa do veci verejných, predovšetkým pri prijímaní **kľúčových dokumentov a rozhodnutí ako sú VZN, rozpočet mesta či jeho územný plán**. Oba výstupy by mali byť **založené na kontexte** spomínanom vyššie a **realistických argumentoch** (použiteľných napr. aj zajtra v Seredi alebo v Starej Ľubovni) a nie na bombastických fabuláciách (typu, keby verejnosť nebola ľahostajná a pripomienkovala územný plán, nemuseli sme mať na hlavnom námestí 30-metrový stožiar ☺ ).

**PRIEBEH PRÁCE V SKUPNÁCH:**

1. Práca v skupinách trvá **20 až** **25 minút**
2. V prvej fáze každá skupina **diskutuje**, ako koncipovať posolstvo videa a statusu (**nemalo by ísť o totožné znenie**, ale o jeho variáciu prispôsobenú odlišnej komunikačnej forme)
3. V druhej fáze si každá skupina prostredníctvom **povereného hovorcu pripraví prejav**, ktorý na záver bloku zaznamená spolupracovník TIS na kameru (optimálne do 2 minút)
4. Každá skupina zároveň **zverejní** na pripravenej facebookovej stránke (vytvorenej a poskytnutej TIS) predmetný **status** (len text bez obrázku)
5. Skupinová práca končí zverejnením statusu a odchodom jej hovorcu pred kameru

**VYHODNOTENIE A ZÁVER:**

Nasledovať bude postupné **predstavenie všetkých štyroch statusov i videí, spoločná diskusia a hlasovanie** všetkých členov **INICIATÍVY VŠETCI SME HAJDÁKY** za najpresvedčivejšie posolstvá v rámci oboch foriem výstupov. **Poradný názor** na výstupy iniciatíve poskytnú aj predstavitelia známej protikorupčnej organizácie Transparency International Slovensko a novinári.